શબ્દ લેખિત સ્વરૂપમાં કોઈ લિપિ કે આકાર સ્વરૂપે હોઈ શકે, વાણી કે બોલી સ્વરૂપે પણ વ્યક્ત થઈ શકે. ટાઇપરાઇટર કે કોમ્પ્યુટર થકી પણ એનું અવતરણ થઈ શકે. આજના જમાનામાં ‘એસએમએસ’ કે ‘ઈ-મેઇલ’ થકી પણ શબ્દનો વ્યવહાર ચાલતો રહે છે. આમ શબ્દની લીલા પણ ‘જૂજવે રૂપે અનંત ભાસે’ એ પંક્તિની માફક વિવિધ આયામો અને અવનવી અભિવ્યક્તિઓ થકી વ્યક્ત થતી રહે છે. શબ્દની સફર નિરાળી છે. શબ્દ સ્વયં વિહરી શકે છે, શબ્દની સાથે ચાલવું કે શબ્દ થકી જીવવું એ પણ એક આગવી જીવનકલા હોય છે.